***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Sikkasztott a munkahelyén**

A Szentendrei Rendőrkapitányság Vizsgálati Osztálya eljárást folytatott T. Imréné 56 éves szentendrei lakos ellen sikkasztás vétség elkövetésének megalapozott gyanúja miatt.

A rendelkezésre álló adatok alapján a nő szentendrei munkahelyén, egy dohányboltban 2015. június 11-én a kasszából kivett a pénzbevételből, amit tippmixre és sorsjegyekre költött el. A sikkasztással okozott kár meghaladja a 300 ezer forintot.

A szentendrei rendőrök a T. Imrénét gyanúsítottként hallgatták ki. Az ellene folytatott eljárást a napokban befejezték és a keletkezett iratokat közvetítői eljárásra utalási javaslattal megküldték az illetékes ügyészségnek.

**Felhívás tűzifa beszerzéssel kapcsolatban**

A Szentendrei Rendőrkapitányság a fűtési szezonnal kapcsolatos bűnmegelőzési információkra hívja fel az állampolgárok figyelmét.

Az őszi-téli időszakban gyakorivá válhatnak a tűzifa árusításával kapcsolatos csalások. Az elkövetők általában tehergépkocsival házalnak és tűzifát kínálnak eladásra az aktuális áraknál olcsóbban. A tüzelőt ugyan házhoz viszik, de a rendelt mennyiségnél jelentősen kevesebb vagy sokkal rosszabb minőségű fát szállítanak le. Előfordulhat, hogy lopásból származó fát adnak el, melyet később a rendőrség lefoglalhat.

A rendőrség kéri, hogy ha nem akarnak hasonló kellemetlenséget, akkor hivatalos árusító helyről, Tüzép telepekről vásároljanak tűzifát. A megvásárolt fa súlyával kapcsolatban javasoljuk, hogy azt mindig méressék le és legyenek jelen a mérésnél.

Ha mégis háznál vásárolnak fát, akkor kérjenek segítséget, legfőképpen az idős személyek. A legcélszerűbb, ha leellenőrzik a fa eredetét, felírják a gépjármű rendszámát. Ha bármi gyanúsat észlelnek, – az esetek többségében az olcsó ár a legfeltűnőbb - akkor azonnal értesítsék a rendőrséget!

Kellő körültekintéssel elkerülhető, hogy bűncselekmény áldozataivá váljanak!

***Szentendrei Rendőrkapitányság***